b'\n_START_ARTICLE_\nLeon VI. Modri\n_START_SECTION_\nMladost\n_START_PARAGRAPH_\nLeon je bil ali nezakonski sin cesarja Mihaela III. ali drugi sin svojega predhodnika, cesarja Bazilija I. Makedonca  in cesarice Evdokije Ingerine, Bazilijeve \xc5\xbeene in  ljubice Mihaela III.. Leta 867 je Bazilij umoril Mihaela in zasedel njegov prestol. Leta 870 se mu je kot drugi najstarej\xc5\xa1i sin na prestolu pridru\xc5\xbeil Leon, ki je po smrti starej\xc5\xa1ega brata Konstantina leta 879 postal neposredni mo\xc5\xbeni naslednik bizantinskega prestola. _NEWLINE_Leon in Bazilij se nista marala. Odnosi med njima so se \xc5\xa1e poslab\xc5\xa1ali po smrti cesarice Evdokije,  zlasti potem,  ko je Leon, nezadovoljen z zakonom s Teofano Matriniake, vzel za prile\xc5\xbenico Zojo Zaucaino.  Bazilij je Zojo za kazen poro\xc4\x8dil z nekim nepomembnim uradnikom, Leona pa je kasneje obto\xc5\xbeil zarote in ga nameraval oslepiti. 29. avgusta 886 se je Bazilij v nezgodi na lovu te\xc5\xbeko po\xc5\xa1kodoval in umrl. Na smrtni postelji je trdil, da je bila nezgoda poskus umora, v katerem je  morda sodeloval tudi Leon.\n_START_SECTION_\nNotranja politika\n_START_PARAGRAPH_\nEno  od prvih Leonovih  dejanj po prihodu na oblast je bil zelo slovesen prenos posmrtnih ostankov Mihaela III.  v cesarski mavzolej v cerkvi Svetih apostolov v Konstantinoplu. Dogodek je \xc5\xa1e podkrepil sum, da je Leon Mihaelov sin, ali pa je Leon  sam morda verjel, da je. V iskanju politi\xc4\x8dne sprave si je zagotovil podporo dr\xc5\xbeavnih uradnikov in se obdal z zvestimi uradniki, kakr\xc5\xa1na sta bila o\xc4\x8de njegove prile\xc5\xbenice Stilijan Zauca in evnuh Samon, arabski prebe\xc5\xbenik, katerega je Leon povzdignil na polo\xc5\xbeaj patrikija in je bil krstni boter njegovega  sina Konstantina VII.. Poskusi, da bi obvladal velike aristokratske dru\xc5\xbeine, na primer Fokase in Dukase, so ob\xc4\x8dasno povzro\xc4\x8dili resne konflikte.  Najpomembnej\xc5\xa1i med njimi bil upor generala Andronika Dukasa leta 906._NEWLINE_Leon je z imenovanjem patriarhov posku\xc5\xa1al nadzirati tudi Cerkev. Decembra 886 je odpustil patriarha in svojega nekdanjega tutorja  Fotija in na njegovo mesto imenoval svojega 19 let starega brata Stefana. Po Stefanovi smrti leta 893 ga je zamenjel z Zaucovim izbrancem Antonijem II., ki je umrl leta 901. Leon je nato za patriarha imenoval svojega dr\xc5\xbeavnega tajnika (mystikos) Nikolaja. Zaradi suma, da je sodeloval v propadlem poskusu Leonovega umora leta 903, in nasprotovanja Leonovi \xc4\x8detrti poroki, ga je leta 907 zamenjal s svojim duhovnim o\xc4\x8detom  Evtimijem. _NEWLINE_Ko so s Krete v Konstantinopel prenesli posmrtne ostanke sv. Lazarja,  so med Leonovo vladavino v poznem 9. stoletju   v Larnaki na Cipru zgradili mogo\xc4\x8dno cerkev sv. Lazarja.   Cerkev je eden od najlep\xc5\xa1ih  primerov bizantinske arhitekture. Leon je tudi dokon\xc4\x8dal dela na Baziliki, dopolnjenem gr\xc5\xa1kem prevodu Justinijanovega zakonika, ki so se za\xc4\x8dela med vladavino Bazilija I.._NEWLINE_Kremonski \xc5\xa1kof Liutprand pi\xc5\xa1e,  podobno kot kalif Harun Al Ra\xc5\xa1id, da se je Leon v\xc4\x8dasih   preoblekel  v me\xc5\xa1\xc4\x8dana, hodil po Konstantinoplu in iskal krivice in podkupovanje. Ena od zgodb pravi, da ga je med takim obhodom pozno pono\xc4\x8di nekajkrat ujela mestna stra\xc5\xbea. Prvi dve stra\xc5\xbei  mu je uspelo podkupiti z 12 nomizmami, tretja stra\xc5\xbea pa ga je aretirala. Ko so ga naslednje jutro v je\xc4\x8di prepoznali, so \xc4\x8dastnika, ki ga jer aretiral, bogato nagradili, podkupljive stra\xc5\xbearje pa ostro kaznovali in odpustili.\n_START_SECTION_\nZunanja politika\n_START_PARAGRAPH_\nLeonova vojna sre\xc4\x8da je bila bolj me\xc5\xa1ana kot Bazilijeva. Cesar je najprej popustil svojemu glavnemu svetovalcu Stilijanu Zauci in leta 894  spro\xc5\xbeil vojno proti Simeonu I. Bolgarskemu, v kateri je bil pora\xc5\xbeen. S podkupovanjem Ogrov je dosegel njihov napa s severa in posreden uspeh, brez  njihove podpore pa je  leta 896 izgubil veliko bitko pri Bulgarofigonu. Po porazu je moral  Bolgarom odobriti velike trgovinske ugodnosti in jim pla\xc4\x8devati letni davek._NEWLINE_Leta 900 zmagal proti emiratu Tarz, uni\xc4\x8dil arabsko vojsko in ujel samega emirja, vendar je hkrati na zahodu izgubil Taormino, zadnjo bizantinsko postojanko na Siciliji,  ki jo je leta 902 osvojil Sicilski emirat. Leon je kljub temu \xc5\xa1e naprej pritiskal na vzhodno mejo in v Mezopotamiji ustanovil Mezopotamsko temo, leta 902 napadel Armenijo,  opusto\xc5\xa1il Teodoziopolis, sedanji Erzurum v vzhodni Anatoliji,  in uspe\xc5\xa1no vpadal v arabski  Al Awasim._NEWLINE_Leta 904 je dezerter Loeon Tripolski s svojimi pirati oplenil  Solun. Dogodek je v Osvojitvi Soluna opisal Ivan Kaminiat. Velika invazija za ponovno osvojitev Krete pod poveljstvom admirala Himerija leta 911-912 se je  kon\xc4\x8dala s popolnim polomom.  V tem \xc4\x8dasu sta bili na ozemlju, ki so ga malo pred tem odvzeli Arabcem, kljub temu ustanovljeni obmejni  provinci (kleisourai) Likand in Leontokom. Leta 907 so Konstantinopel napadli Kijevski Rusi Olega Novgorodskega, ki so od cesarstva zahtevali ugodne trgovske pravice. Leon jih je odpravil z odkupnino, toda Rusi so leta 911 ponovno napadli  in kon\xc4\x8dno dosegli podpis trgovinske pogodbe.\n_START_SECTION_\nLeonove poroke\n_START_PARAGRAPH_\nLeon VI. je povzro\xc4\x8dal \xc5\xa1kandale s \xc5\xa1tevilnimi porokami, ki so se kon\xc4\x8dale brez rojstva zakonitega naslednika bizantinskega prestola. Prva \xc5\xbeena, Teofano Martiniake, katero je sovra\xc5\xbeil in se je moral z njo poro\xc4\x8diti na Bazilijevo zahtevo, da bi se utrdile vezi z njeno dru\xc5\xbeino, je leta 897 umrla. Leon se je zatem poro\xc4\x8dil z Zojo Zaucaino, h\xc4\x8derko svojega svetovalca Stilijana Zauce, ki je umrla leta 899. Po tej poroki je Leon za svojega tasta uvedel nov dvorni naslov basileopat\xc5\x8dr (cesarjev o\xc4\x8de)._NEWLINE_Tretja poroka je bila tehni\xc4\x8dno nezakonita, Leon pa se je kljub temu spet poro\xc4\x8dil, tokrat z Evdokijo Ba\xc3\xafano, ki je umrla leta 901. \xc4\x8cetrta poroka je bila po mnenju patriarha Nikolaja Mistika \xc5\xa1e ve\xc4\x8dji greh kot tretja. Leon se na njegovo mnenje ni oziral in se poro\xc4\x8dil z Zojo Karbonopsino, vendar \xc5\xa1ele potem, ko mu je leta 905 rodila sina. Poroka je kljub temu naletela na patriarhovo nasprotovanje, zato ga je Leon zamenjal z Evtimijem, ki je njegovo poroko priznal. Priznanje je bilo pogojeno z veliko pokoro in gro\xc5\xbenjo, da bo ob naslednji poroki izob\xc4\x8den.\n_START_SECTION_\nNasledstvo\n_START_PARAGRAPH_\nKonstantin VII. je bil uradno nezakonski sin, ker je bil rojen pred kanonizacijo o\xc4\x8detove poroke z Zojo Karbonopsino. Da bi utrdil sinov polo\xc5\xbeaj,  ga je Leon  15. maja 908 kronal za svojega socesarja, \xc4\x8deprav je bil star  komaj deset let. Leon je 11. maja 912 umrl. Nasledil ga je njegov mlaj\xc5\xa1i brat Aleksander, ki je skupaj z njim od leta 879 vladal kot o\xc4\x8detov socesar.\n_START_SECTION_\nDela\n_START_PARAGRAPH_\nLeon VI. je bil ploden pisec, ki je pisal dela z razli\xc4\x8dno vsebino in v razli\xc4\x8dnih slogih, vklju\xc4\x8dno s politi\xc4\x8dnimi govori, obrednimi pesnitvami in teolo\xc5\xa1kimi razpravami. Ve\xc4\x8dkrat je tudi osebno pridigal v konstantinopelskih cerkvah. _NEWLINE_Njegov najve\xc4\x8dji dose\xc5\xbeek na podro\xc4\x8dju prava je bila ustanovitev komisije, ki naj bi udejanila o\xc4\x8detovo izvirno zamisel, da se zberejo in uredijo  vsi obstoje\xc4\x8di bizantinski zakoni. Kon\xc4\x8den izdelek komisije  je bilo obse\xc5\xbenen zakonik z naslovom Bazilika, sestavljen iz \xc5\xa1estih delov s \xc5\xa1estdeset knijgami. V Baziliki, pisani v gr\xc5\xa1kem jeziku, so bili iz latin\xc5\xa1\xc4\x8dine prevedeni in sistemati\xc4\x8dno urejeni vsi zakoni, zajeti v Corpus iuris civilis. Zakonik je bil osnova, na kateri so se gradili vsi kasnej\xc5\xa1i bizantinski zakoniki. Leon je za\xc4\x8del Baziliki dodajati vse zakone,  sprejete med njegovo vladavino. Imenovali so se Novele ali Novi zakoni in so obravnavali aktualno problematiko, tudi prepoved \xc4\x8detrte poroke. Bazilika in  Novele so zajemale civilno in cerkveno (kanonsko)  pravo. Z zgodovinskega stali\xc5\xa1\xc4\x8da je najbolj pomembno dejstvo, da sta obe deli odpravili ve\xc4\x8dino ostankov pravne in ustavne zgradbe, ki jo je Bizantinsko cesarstvo nasledilo od Rimskega cesarstva, celo tiste iz obdobja Rimske republike. Zastarele institucije, na primer kurija, rimski senat in celo konzulat, so bile ukinjene, tiste, ki so ostale, pa so dobile manj pomembno vlogo._NEWLINE_Pod Leonovim imenom sta bila objavljena  tudi domnevna Eparhova  knjiga in Filotejev Kletorologij, ki pri\xc4\x8data o zanimanju vlade za organiziranje in vzdr\xc5\xbeevanje javnega reda. Eparhova knjiga obravnava  pravila in predpise za trgovanje in trgovske organizacije v Konstantinoplu, medtem ko je  Kletorologij   poskus standardizacije polo\xc5\xbeajev na bizantinskem dvoru in njihovega rangiranja. Leon je tudi avtor ali vsaj sponzor Taktike, pomembne razprave o voja\xc5\xa1kih operacijah. _NEWLINE_Kasnej\xc5\xa1e generacije so v Leonu videle preroka in maga. Kmalu po njegovi smrti se je pojavila zbirka prero\xc5\xa1kih pesnitev in nekaj vede\xc5\xbeevalskih besedil, tako imenovanih  Prerokb Leona Modrega. Del  besedil zagotovo temelji na godnej\xc5\xa1ih gr\xc5\xa1kih besedilih. Zanje so ve\xc4\x8d stoletij verjeli,  da napovedujejo prihodnost sveta._NEWLINE_In ne nazadnje se Leonu Modremu pripisuje tudi prenos posmrtnih ostankov sv. Lazarja v Konstantinopel leta 890 in nekaj hvalnic, ki so jih v Vzhodni pravoslavni cerkvi  peli na Lazarjevo nedeljo. Skomponiral  je tudi hvalnico Praznik vzvi\xc5\xa1enega kri\xc5\xbea.'